**Gazdasági összefoglaló, közbeszerzési összesítő (2019.10.21.-2019.10.28.)**

**Egy kísérleti projektnek köszönhetően Kolozsvár lehet az első város Romániában, amely bevezeti a járművezető nélküli tömegközlekedési buszokat.** Emil Boc polgármester szerint Bécs, Párizs és Lyon mintájára indítják el a sofőr nélküli buszokat, amelyek kizárólag a belvárosban közlekednének egy kijelölt sávon. A polgármester reményét fejezte ki, hogy már a jövő évben forgalomba áll az első ilyen busz, amelynek mintegy 10 megállója lesz és körülbelül 12 személy szállítására lesz alkalmas. Az önkormányzat a helyi Műegyetemmel együttműködésben kívánja megvalósítani a kísérleti projektet. Boc szerint Kolozsvár ezzel a kezdeményezéssel is megerősíti a márkanevét, amelyet az innováció és a mesterséges intelligencia támogatása terén alakított ki. Kolozsvár tömegközlekedése az elmúlt tíz évben dinamikusan fejlődött, Romániában Kolozsváron jelentek meg először az elektromos meghajtású buszok.

<https://www.maszol.ro/index.php/gazdasag/117876-ez-lehet-az-els-varos-romaniaban-amely-bevezeti-a-jarm-vezet-nelkuli-buszokat>

**EU-s forrásokból korszerűsítik Szatmárnémeti tömegközlekedését - az önkormányzat 11 darab hibrid autóbuszt vásárol, bevezetik az e-ticketing jegyvásárlási rendszert, valamint új autóbusz-pályaudvart és közlekedés-felügyeleti központot építenek.** A Regionális Operatív Program keretében megvalósuló beruházás teljes költsége közel 8 millió euró (37.102.839 lej), amelyhez az önkormányzat 659,200 lejes (141.500 euró) önrésszel járul hozzá. A tervek szerint a hibrid autóbuszokat a lengyel Solaris-tól szerzik be a szerződéskötéstől számított hat hónapon belül.

<https://www.szatmar.ro/Alairtak_a_11_hibrid_hajtasu_autobusz_vasarlasarol_szolo_szerzodest/hirek/101725>

**Több mint egymillió lej értékben kapott korszerű, újgenerációs felszerelést az Arad Megyei Sürgősségi Kórház patológia osztálya a Polgármesteri Hivatal és a Megyei Tanács támogatásának köszönhetően.** Az új eszközöknek köszönhetően a szövettani vizsgálati idő két hétről négy napra csökkent, ami fontos, és esetenként életmentő is lehet. A beruházás által az aradi kórház kórbonctani intézete lett az ország nyugati régiójának legkorszerűbb és legfelszereltebb patológiája.

<http://www.nyugatijelen.com/jelenido/ujgeneracios_felszerelest_kapott_a_korhaz_patologia_osztalya.php>

**A Diaspora Start Up-kiírás keretein belül, a „40.000 ok, hogy Romániában vállalkozz!” projekt nyertesei mutatkoztak be egy borkóstolóval összekapcsolt, kerekasztal-beszélgetésenNagyváradon.** A projektet a Romániai Vállalkozásokért Egyesület (ROVE) és a LAM Alapítvány kezdeményezte Magyarországon élő és magyarországi lakcímmel rendelkező román állampolgároknak, akik Romániában terveztek vállalkozást indítani. A diaszpóraprojekt majdnem két éve indult el, és egy nagyon hosszú utat járt be. A projekt a toborzással kezdődött, hiszen meg kellett szólítani azokat, akik abban gondolkodtak, hogy vállalkozzanak Romániában. A következő fázis egy online képzés volt, amelyen vállalkozói ismereteket szerezhettek a jelentkezők, egy üzleti tervet írtak a képzés ideje alatt, ami utána versenybe lépett. Több mint 260-an végezték el a képzést, 97-en jelentkeztek a versenyre, és egy előre meghatározott pontrendszer alapján 32 üzleti tervet választottak ki, amelyek közel 40 ezer eurónyi támogatást kaphattak a vállalkozás beindítására, munkahely-teremtésre és a szakmai tevékenység elkezdésére. Az üzleti terv megvalósítására egy év áll a pályázók rendelkezésére, most félidőnél tartanak, és ezt követi még egy fél év fenntartási időszak, illetve monitorozási időszak, ami alatt követik és segítik a tevékenységüket.

<https://www.maszol.ro/index.php/gazdasag/118063-kulfoldon-probaltak-szerencset-megis-itthon-alapitottak-ceget>

**A Főkonzulátus Külgazdasági Irodáját érintő fontosabb gazdasági események:**

**A CED Közép-európai Gazdaságfejlesztési Hálózat Nonprofit Kft. és a HEPA Magyar Exportfejlesztési Ügynökség, a Külgazdasági és Külügyminisztérium támogatásával immáron harmadik alkalommal szervezte meg a Kárpát-medencei összmagyarság legjelentősebb gazdasági rendezvényét, a Kárpát-medencei Gazdasági Konferencia és Kiállítást, vagyis a Kárpát EXPOrt-ot.** A Kárpát-medencei összmagyarság legjelentősebb gazdasági és üzleti rendezvényeként számon tartott esemény keretében mintegy 300 magyarországi és határon túli vállalkozás mutatta be termék- és szolgáltatási portfólióját a meghívott regionális és nemzetközi disztribútorok, nagykereskedők, viszonteladók előtt. A megközelítőleg 2000 látogatónak és résztvevőnek lehetőségük nyílt továbbá állami és szakmai szervezetekkel, illetve a regionális gazdasági élet meghatározó szereplőivel történő közvetlen kapcsolatfelvételre, konkrét üzleti tárgyalások lefolytatására. Az esemény dedikált célja ugyanis, hogy minél több üzleti kapcsolat szülessen, körvonalazódjanak a közös üzleti és pályázati lehetőségek, valamint megsokszorozódjanak a határokon átívelő konkrét ügyletek számai, így erősítve tovább Magyarország és a közép-európai régió országai közti gazdasági együttműködéseket. Az idei esemény tematikájának egyik fontos pillére a távolabbi piacokra történő konkrét exportlehetőségek bemutatása, a regionális magyar árualap harmadik országokban való pozícionálása volt. Ennek jegyében bemutatkozott a két nap során a CED 22 közép-európai regionális képviselete mellett a HEPA japán, kínai, orosz, illetve török relációs partnerirodája is. A rendezvényen részt vett és tárgyalásokat folytatott Telegdi Andrea KGA is.

<http://www.nyugatijelen.com/jelenido/gazdasagfejlesztes_hatarok_nelkul.php>

*Forrás: Magyarország Főkonzulátusa, Kolozsvár*